જામનગર તાલુકાના નાઘુના ગામે પોલીસ કર્મચારીની વાડીમાં દા‌રૂની મહેફિલ મંડાઇ છે તેવી બાતમી પોલીસ વડા સુધી પહોંચ્યા બાદ એલસીબીને કાર્યવાહી કરવાનું જણાવાતા એલ.સી.બી. સ્ટાફ નાઘુના ગામે દોડી ગયા બાદ વાડીમાં દરોડો પાડયો હતો. જે દરોડા દરમ્યાન પો.કોન્સ. ધર્મેન્દ્રસિંહ કંચવા, જયરાજસિંહ ઘનશ્યામસિંહ રાણા તેમજ મહેન્દ્રસિંહ મહિપતસિંહ જાડેજા તેમજ અન્ય એક શખ્સ મળી આવતા ચારેયની પોલીસે ધરપકડ કરી લેતા ભારે ખળભળાટ મચી ગયો હતો. ઝડપાયેલા ત્રણેય પોલીસ કર્મચારીઓને પંચકોશી બી ડિવિઝનમાં રજૂ કરાયા બાદ ઝડપાયેલા પૈકી ધર્મેન્દ્રસિંહ કંચવા પંચ બીમાં, જયારે ઘનશ્યામસિંહ રાણા અને મહેન્દ્રસિંહ મહિપતસિંહ જાડેજા સિટી સી ડિવિઝન ઉદ્યોગનગર ચોકીમાં ફરજ બજાવતા હોવાનું ખૂલ્યું હતું. જે તમામ સામે એલ.સી.બી.એ ફરિયાદ નોંધાવી છે. આ મામલે પોલીસ વડાએ કાર્યવાહી કરતાં ઝડપાયેલા ત્રણેય પોલીસ કર્મીને સસ્પેન્ડ કર્યાં છે.